Naweek van plaasaanvalle deur klapmusbende | Netwerk24
Naweek van plaasaanvalle deur klapmusbende
Deur Breyten Cupido 17 Junie 2021 06:07
Een slagoffer is in 'n plaasaanval by die De Zeven-gastehuis in Banhoek gewond toe vyf mans wat klapmusse gedra het, gaste aangeval het.
'n Man is drie keer in 'n onderonsie raakgeskiet, waarna die verdagtes met leë hande gevlug het.
Die voorval in Banhoek het Saterdag (12 Junie) omstreeks 21:55 plaasgevind. Volgens bronne het 'n onderonsie tussen die gaste en indringers uitgebreek waartydens die man geskiet is.
Die bestuurspan van De Zeven-gastehuis het vinnig opgetree en die gaste gehelp om by die hospitaal uit te kom.
Wagte van 'n veiligheidsmaatskappy was ook binne minute op die plaas.
In nog 'n aanval – dié keer in die Paarl, by die Amberg-gasteplaas – is drie susters en hul vriend deur vier mans oorval waar die slagoffers pas klaar gebraai het. Die vroue is vasgebind en die aanvallers het met onder meer selfone, juweliersware, geld, skoene en klere gevlug.
Verlede maand het die La-Ferme- gasteplaas in Franschhoek ook onder 'n groep aanvallers deurgeloop.
Plaaseienaars in die omgewing is nou op hul hoede terwyl die polisie steeds die aanvallers soek.
Kapt. Frederick van Wyk, 'n polisiewoordvoerder, sê geen verband is tussen die twee aanvalle gevind nie en niemand is nog in hegtenis geneem nie.